Tiu Bustianu Sale

Ispolcu, imbulzighinadu e imbusciadu
Cun su fusile a coddu, a fust’in manu,
In subra de una rocca incapucciadu,
Ap’incontradu a tiu Bustianu,

Procalzu, dae trint’annos a sa sola,
In sas serras buscosas de Divisu.
Giughiat sa cara de color’e sola
E sos calzones pienos de chinisu.

«Salude o Tiu mannu!» eo li nei.
«Salude!» mi neit issu a malu gustu
«E ite has bidu porcos cue addei
Ca oe mi nde mancad’unu grustu?»

«No nd’apo idu», deo apo rispostu,
«Sempere goi tiu Bustianu?»
«Sempere fizu meu a donzi costu
In cust’arte de malu cristianu!»

«In bidda m’hat contadu tanta zente
Chi bos sunu suzzessos fattos mannos;
Si non creìdes chi sia impertinente,
Nàdemi de sos primos bostros annos

Calchi contadu; sa zente pizzocca
Ischides chi est amiga ’e sa ciarra».
Si sezeid’in punta ’e sa rocca,
S’appoggeit sa manu a una barra

E cuminzeit: «Fia minoreddu,
Cando a primu a innoghe m’han battidu,
Orfanu ’e babbu e mamma e misereddu,
Comente chie sos suos hat perdìdu.

E m’allevein gasie zente anzena,
Teraccu e orfanu senza pannu in dossu;
Chi mi daian, che cane in cadena,
Calchi ticcu ’e soru e calchi ossu.

E a sas bortas, famidu, in sas cresuras
M’attataìa de mura, ma in s’ierru,
Fini sas dies mias pius duras;
Ca innoghe pariad’un’inferru.

Senz’ischire, pienu ’e bisonzu
Calchi pegus furadu hap’in su padru;
Eppuru! mi siet Deus testimonzu,
Belle c’hapo furadu non so ladru!

Gai fattei a mannu in su barraccu,
De sas Arullas, senza rier mai;
Male trattadu, miseru teraccu,
Chie non provat no ischit ch’est gai.

A sos vint’annos, mi nd’essei a banda
Cun d’unu grustu ’e chentu porcos nessi.
Non ti naro chi fia estidu in randa,
Ma non fia che prima, essi per essi.

Mi lei unu fusile a tortillones
E cando haia tempus andaia
Cun sos canes in chirca de murones,
Ca canes duos bellos nde tenia.

E ti naro chi cando a unu pegus
Currinde li tiraia fusilada,
Nè a innanti andaiat, nè a segus;
Ca ue l’isparaia si firmada.

E i sos canes curriana a giannitos,
Subra su pegus mortu, cun cuntentu;
Mentras chi repitian sos granitos
Sa ogh’e sa balla mia a donzi entu.

Cussas fin’oras bellas d’allegria!
E a ti narrer sa santa veridade,
Olvidao sa prima vida mia
E sentia sa tranquillidade

De chie vivit liberu a s’apertu,
Senza dipender da unu padronu.
E custu logu, chi paret desertu,
Fit pro me su giardinu pius bonu.

Una notte (ista attentu! su procalzu
Nde passat donzi colore) fit niadu;
Mi pared’a sos ùltimos d’ennalzu.
Fit un’annu de lande isterminadu,

E i sos porcos fin grassos, ohi! ohi!
Fia dromidu intro su barraccu,
Cando sos canes mios tai! toi!
M’ischidein impare a su teraccu.

E ite fidi? Ott’omines armados
Haiana apertu s’arula e fin lende
Sos porcos mios bellos ingrassados.
Su fusile afferrei coitende,

E comente ch’essere unu dimoniu
Essei a foras gridende: “firma in cue!
Ca si no nd’intendidese s’insoniu”.
“Già nd’amus bidu ateru e che tue,

Cane istelzu, oltula padeddas,
Si non torras in segus già la leas!
Ista notte non brincas e non seddas,
O ite cun belviesos non ti creas!”

E fattei fogu, fogu ripitidu,
Abboghinende, irrochende, pianghende
De rabbia e cun su coro inferocidu
Chi finzas e i sos canes fin tremende.

Sos ladros m’isparein’issos puru
Felzèndemi a innoghe; mira, a s’anca,
Innoghe ue su colzu est piùs duru
E paret ch’apa un’istella bianca.

Duas oras istesi a fagher fogu.
Pois sos ladros si nde sun fuidos,
Lassende duos mortos in su logu
Chi si los han sos porcos divididos.

Dae sa die, Bustianu Sale
Est innoghe timìdu cale re.
Non so fattu de malu naturale,
M’arguai chi essa dai me!

Ca tando non b’hat pedra nè granittu
Chi mi reparet; felzo, ispacco e bocco
A fusile, a bastone, a ferru frittu!
Ma si no mi toccant, mai no nde tocco.

Sos de Fonne sunt malos; una orta
Sun istados capaces de gridare
Chi mi collian intro un’isporta,
Si deo sighia gai a minettare.

Sa die su antu maccu sos brentones
Lu lassein in punta a una rocca;
A chie lasseit berritta, a chi calzones,
Ca sos colpos ruiant che fiocca.

Como so bezzu, bides, pili canu
Eppuru, como ancora ch’est ancora,
Cando bi passat Tiu Bustianu
Zerta zente non pisciat mancu fora!»

E gai nende si peseit reu,
Cun s’alva isporca ’e brou ’e tabaccu;
Ma superbu e fieru, cale deu
De forza e d’odiu prontu a unu attaccu!